Hyvinvointialueen aluehallitus päätti mielenterveyskuntoutujien asumispalveluyksikön perustamisesta Joutsenoon

Ikääntyneiden asumispalvelut keskitetään Penttiläntielle.

Etelä-Karjalan hyvinvointialueen (Ekhva) aluehallitus käsitteli ja hyväksyi 19.6.2024 kokouksessa suunnitelman, jossa Joutsenon Leivontien kiinteistöön perustetaan mielenterveyskuntoutujien asumisyksikkö. Yksikkö tulee tuottamaan yhteisöllistä asumista ja ympärivuorokautista palveluasumista.

Tätä linjausta edelsi aluehallituksessa päätös keskittää ikääntyneiden ympärivuorokautinen palveluasuminen Joutsenossa Penttiläntien palvelukotiin sekä lakkauttaa ikääntyneiden asumispalvelut Leivontien palvelukodissa asteittain vuoteen 2025 mennessä. Ikääntyneiden asumispalveluja koskeva päätös syntyi äänestämällä. Vastaesityksen Leivontien säilyttämiseksi nykyisessä käytössä teki keskustan ryhmän puolesta Vesa Örmark. Sitä kannatti Johanna Ikävalko (kesk.) ja Milla Eerola (ps.). Vastaesitys kaatui 8-4 (yksi äänesti tyhjää).

Mielenterveyskuntoutujien ostopalveluita kotiutetaan

Mielenterveyskuntoutujien asumisyksikön avulla saadaan ostopalveluita kotiutettua ja pystytään tuottamaan sosiaalihuoltolain mukaista kuntouttavaa asumispalvelua sekä yksilöllistä tukea mielenterveyskuntoutujille laadukkaasti, Valviran linjausten edellyttämissä toimitiloissa.

− Kuntouttavaan asumisyksikköön siirtyy asiakkaitamme Peiponpesän asumisyksiköstä Savitaipaleelta sekä ostopalveluista, kertoo sosiaalipalvelun toimialuejohtaja Anu Koivumäki hyvinvointialueelta.

Hyvinvointialue on tällä hetkellä pitkälti ostopalvelujen varassa mielenterveyskuntoutujien asumispalveluissa eikä hyvinvointialueella ole riittävää omaa palvelutuotantoa. Lisäksi tällä hetkellä yhteisöllistä asumista tuotetaan tiloissa, jotka eivät täytä yhteisöllisen asumisen tilavaatimuksia.

− Omana toimintana pystymme tuottamaan hyvin laadukasta ja kuntouttavaa asumispalvelua mielenterveyskuntoutujille. Pystymme hyödyntämään aikuisten monialaisten palveluiden laajaa ja moniammatillista osaamista, painottaa Koivumäki.

Suunnitelmassa kustannussäästöä syntyy nykyisistä ostopalvelu- ja vuokrakustannuksista.  Muutokset toimeenpannaan asteittain vuosien 2024–2025 aikana.

Selvityksessä on myös Joutsenon toiminnallisen kuntoutuksen siirtyminen Leivontien asumisyksikön yhteyteen, jotta saadaan toiminnallisia synergiaetuja ja pystytään luopumaan toiminnallisen kuntoutuksen nykyisistä tiloista.

Omaishoidon pykälä vedettiin pois esityslistalta

Aluehallitus teki päätökset esityslistan mukaisesti muuten, mutta kokouksessa hyvinvointialuejohtaja veti seuraavan pykälän pois esityslistalta: Omaishoidon tuen ennaltaehkäisevän tukiluokan lakkauttaminen, omaishoidon lakisääteisen vapaan korvaavien palveluseteleiden muutokset ja omaishoidon tuen päivitetyt myöntämisperusteet.

Tämän asiakokonaisuuden päätösvalmistelu jatkuu syksyllä.

Lisätietoja:

Anu Koivumäki, sosiaalipalvelun toimialuejohtaja, puh. 040 768 8783, anu.koivumaki@ekhva.fi

Sosiaalihuoltolain 21 §:n mukainen asumisen tuki mielenterveyskuntoutujille

Ekhvan psykososiaalisen kuntoutuksen asumispalvelut tarjoavat mielenterveyskuntoutujille yksilöllistä tukea arkeen ja elämään sekä tarvittaessa apua asumisen järjestämiseen. Toiminta on sosiaalihuoltolain 21 §:n mukaista tuettua asumista, yhteisöllistä asumista tai ympärivuorokautista palveluasumista.

Ohjaajat auttavat ja tukevat asukasta muun muassa asumisessa, kuntoutumisessa ja kaikissa arjen asioiden hoitamisessa. Tuesta ja ohjauksesta sovitaan yksilöllisesti yhdessä asukkaan, läheisten ja sosiaali- ja terveydenhuollon ammattilaisten kanssa.

Tavoitteena on mielenterveyskuntoutujien tukeminen siten, että he kuntoutuvat itsenäiseen arkeen, ja pääsevät mahdollisuuksien mukaan takaisin työelämään.

Artikkeli Hyvinvointialueen aluehallitus päätti mielenterveyskuntoutujien asumispalveluyksikön perustamisesta Joutsenoon julkaistiin ensimmäisen kerran DEV Etelä-Karjalan hyvinvointialue.