Ekhvassa kartoitetaan uudistuksia, joilla olisi vaikutuksia Joutsenon hyvinvointiasemaan, vammaispalveluihin ja Taipalsaaren kuntoutusosastoon

Etelä-Karjalan hyvinvointialue (Ekhva) hakee lupaa aluehallitukselta selvityksen aloittamiselle, joka kohdentuu ensisijaisesti Joutsenon hyvinvointiasemaan, vammaispalveluihin ja Taipalsaaren kuntoutusosastoon.

-Kyse on ensimmäisestä selvityksestä. Haluamme pelata avoimin kortein ja kertoa heti alusta alkaen mitä kartoitamme. Mitään päätöksiä ei ole siis tehty, terveydenhuollon ja kuntoutuksen toimialuejohtaja Eva Pihlamaa-Tuononen korostaa.

Selvityksen tarve pohjautuu moneen tekijään. Ensinnäkin erikoissairaanhoidon kehittämistoimien ansiosta keskussairaalan kuormitus on vähentynyt, minkä vuoksi on syytä selvittää osastopaikkojen sijoittumista ja tiivistämistä sekä erikoissairaanhoidossa että perusterveydenhuollossa ja kuntoutuksessa. Selvitys koskee tältä osin Taipalsaaren kuntoutusosastoa.

-Yksi peruste selvitykselle on myös se, että Ekhvalla on tarve lisätä omaa asumispalvelua vammaispalveluissa, sosiaalipalvelun toimialuejohtaja Anu Koivumäki sanoo.

Taipalsaaren osaston tilat ovat hyvät, ja niille voisi olla käyttöä vammaispalveluissa.

Joutsenon hyvinvointiasema ja vammaispalvelun nykyiset tilat ovat sen sijaan epäkäytännölliset ja tilatehottomat. Vuokrakustannukset ovat lähes miljoona euroa vuodessa.

Palveluverkkolinjausten mukaan Joutsenossa ylläpidetään hyvinvointiaseman palveluita. Tilojen osalta tulee kuitenkin pyrkiä selkeään tiivistämiseen.

- Selvityksessä kartoitamme sitä, löydämmekö Joutsenon hyvinvointiasemalle korvaavat tilat, Pihlamaa-Tuononen toteaa.

Vastaavasti selvityksessä tarkastellaan vammaispalveluyksikön toimintojen siirtämistä Joutsenon hyvinvointiasemalta.

​Selvitystyön perusteella arvioidaan mahdollisten muutosten asiakas- ja henkilöstövaikutuksia sekä kustannuksia. Seuraavat askeleet selvitysten jälkeen jäävät syksyyn, mikäli aluehallitus antaa selvitysluvan ensi viikon maanantaina.

​

Kyse on ensimmäisestä selvityksestä. Haluamme pelata avoimin kortein ja kertoa heti alusta alkaen mitä kartoitamme. Mitään päätöksiä ei ole siis tehty.

Lisätietoja:

Eva Pihlamaa-Tuononen, terveydenhuollon toimialuejohtaja, puh. 040 194 3312, eva.pihlamaa-tuononen@ekhva.fi

Anu Koivumäki, sosiaalipalvelun toimialuejohtaja, puh. 040 768 8783, anu.koivumaki@ekhva.fi

Lue asiasta lisää Etelä-Karjalan aluehallituksen esityslistalta täältä.

Artikkeli Ekhvassa kartoitetaan uudistuksia, joilla olisi vaikutuksia Joutsenon hyvinvointiasemaan, vammaispalveluihin ja Taipalsaaren kuntoutusosastoon julkaistiin ensimmäisen kerran DEV Etelä-Karjalan hyvinvointialue.