Ekhva jatkaa talousarviovalmistelua ja tämän vuoden toteutusta suunnitellusti

Etelä-Karjalan hyvinvointialue (Ekhva) jatkaa talousarvion 2025 toteutusta ja taloussuunnitelman 2025-2028 toimeenpanoa aiemman suunnitelman mukaisesti. Asiaan ei vaikuta hallinto-oikeuden tuore ratkaisu, jolla joulukuussa 2024 tehty vuoden 2025 talousarviota koskeva päätös kumottiin lain vastaisena.

Aluehallitus käsitteli tarkentuneen talousarvion 2025 sekä ensi vuoden talousarvion valmistelulinjauksia maanantaina kokouksessaan.

-Vuoden 2025 tulosennuste ja alijäämän määrä on ennusteen mukaan toteutumassa vähintäänkin joulukuussa 2024 vahvistetun talousarvio mukaisena ja mitä todennäköisimmin jopa alkuperäistä talousarviota parempana, strategia- ja hallintojohtaja Kaisa Heino sanoo.

Esitys: valmistelua jatketaan tavoitellen ensi vuonna nollatulosta

Aluehallitus päätti esittää aluevaltuustolle kuluneen vuoden aikana tulleiden tulopohja- ja muiden muutosten myötä tarkentuneen talousarvion 2025 vahvistamista.

Itä-Suomen hallinto-oikeus viittasi kumoamisperusteluissaan valtion lisärahoituksen hakemiseen ensisijaisena keinona. Ekhva haki tänä vuonna lisärahoitusta sekä vuosille 2025 ja 2026. Valtioneuvosto ei myöntänyt vuodelle 2025 lisärahoitusta sekä ilmoitti kantanaan, ettei lisärahoituksen tarvetta arvioida etukäteen, vaan arvio koskee vain kulloinkin käsillä olevaa vuotta.

-Talousarviossa emme voi säännösten mukaan ottaa etukäteen huomioon valtion lisärahoitusta tulo-odotuksena ja siksi lain tasapainotusvelvoite vanhojen alijäämien kattamisesta ei talousarviopäätöksenteon yhteydessä muodollisesti voi toteutua, Heino sanoo.

Aluehallitus merkitsi maanantain kokouksessa tiedoksi talousarvion 2026 valmistelutilanteen ja päätti esittää aluevaltuustolle valmisteluvaiheen linjauksena jo tässä vaiheessa vahvistettavaksi, että valmistelua jatketaan tavoitellen ensi vuonna nollatulosta. Tämä tarkoittaa yli 34 miljoonan euron sopeutuksia. Näitä sopeutuksia koskevat yhteistoimintaneuvottelut ovat alueella käynnissä.

Hyvinvointialuelain 115 §:n edellyttämä talouden tasapaino vaatisi ensi vuonna noin 82 miljoonaa euron ylijäämäistä tulosta. Mikäli alijäämien kattamisvelvoitetta koskevaa normisto ei loppuvuoden aikana muuteta, on alueen haettava valtiolta lisärahoitusta heti varainhoitovuoden 2026 alussa lakivelvoitteidensa täyttämiseksi.

Lisätietoja:

Strategia- ja hallintojohtaja Kaisa Heino, p. 0406275521, kaisa.heino@ekhva.fi

Artikkeli Ekhva jatkaa talousarviovalmistelua ja tämän vuoden toteutusta suunnitellusti julkaistiin ensimmäisen kerran DEV Etelä-Karjalan hyvinvointialue.