Asiakasmaksut muuttuvat 1.1.2025

Etelä-Karjalan hyvinvointialueen (Ekhva) sosiaali- ja terveyspalveluiden asiakasmaksujen hinnastoa esitetään muutettavaksi 1.1.2025 alkaen. Asiakasmaksujen korotukset koskevat pääasiassa terveydenhuollon maksuja, mutta osa korotuksista kohdistuu myös sosiaalipalvelujen maksuihin.   Aluehallitus käsittelee asiaa kokouksessa 27.11.2024 ja vuoden 2025 asiakasmaksut päättää aluevaltuusto 10.12.2024.

Julkisten sosiaali- ja terveyspalveluiden enimmäismaksut määritellään laissa ja asetuksessa sosiaali- ja terveydenhuollon asiakasmaksuista. Asiakasmaksujen hinnasto on valmisteltu näiden ja aluevaltuuston linjausten mukaisesti enimmäismaksujen määräisiksi. Pääsääntöisesti perusterveydenhuollon maksut nousevat 22,5 % ja erikoissairaanhoidon 45 %. Terveydenhuollon asiakasmaksuissa asiakkaita suojaa maksukatto, joka on 762 € vuodessa. Sosiaali- ja terveyspalvelujen asiakkailta perittävillä maksuilla katetaan noin 6 prosenttia palvelujen kustannuksista (osuus vuonna 2021).

Esimerkkejä hinnaston muutosesityksessä olevista korotuksista 1.1.2025 alkaen

Avoterveydenhuollon lääkäripalvelumaksu on 28,20 € (23 €, 31.12.2024 asti käytettävä asiakasmaksu).

Keskussairaalan poliklinikkamaksu on 66,70 €/käynti (46 €).

Lyhytaikaisen laitoshoidon maksu on 66,90 €/hoitopäivä (54,60 €).

Päiväkirurgisesta toimenpiteestä peritty maksu on jatkossa 218,70 € (150,80 €).

Suun ja hampaiden tutkimuksen ja hoidon perusmaksu on suuhygienistillä 13,80 €/käynti (11,30 €), hammaslääkärillä 17,60 €/käynti (14,60 €) ja erikoishammaslääkärillä 26,30 €/käynti (21,50 €).

Tukipalvelut ja asumisen palvelut nousevat pääsääntöisesti 3 %.

Kotiin kuljetettavan aterian hinta nousee 1,5 % ja on jatkossa 11,93 € (11,75 €).

Esimerkkejä asiakasmaksuista, jotka eivät nouse

Yleisimmistä lääkärintodistuksista perittävä maksu on edelleen 56,70 €.

Päivämaksu omaishoitajan vapaan aikana pysyy samana 12,80 €/vrk.

Sosiaalihuollon asiakasmaksujen muutokseen vaikuttaa myös 1.1.2025 voimaan tuleva uusi vammaispalvelulaki

Vammaispalvelulain muutoksen yhteydessä on tehty muutoksia myös asiakasmaksulakiin ja –asetukseen.  Kohtuullinen maksu voidaan yleensä periä ylläpidosta eli asioista, joita kaikki ihmiset tarvitsevat (esim. asuminen, ruoka ja ylläpito). Asiakasmaksulaissa säädetään uutena kohtana kodin ulkopuolella järjestettävän lapsen asumisen tuen maksusta. Maksun tavoitteena on mahdollisimman yhdenvertainen tilanne suhteessa muihin lapsiin ja vanhempiin. Vammaispalvelujen asiakasmaksut tai palvelun maksuttomuus riippuvat jatkossakin siitä, minkä lain perusteella palvelu järjestetään. Vammaispalvelujen asiakasmaksujen muutoksessa toteutetaan siirtymäsäännöstä, joka on voimassa 31.12.2027 asti. Vammaiselle henkilölle myönnetystä palvelusta asiakasmaksu peritään voimassa olevan palvelupäätöksen mukaisesti.

Maksukatto

Julkisten terveyspalveluiden maksuilla on kalenterivuosittainen maksukatto. Maksukatto säilyy edelleen 762 eurossa/vuosi. Sen täyttymisen jälkeen asiakasmaksuja ei enää peritä maksukaton piiriin kuuluvista palveluista lukuun ottamatta lyhytaikaisen laitoshoidon tai -palvelun ns. ylläpitomaksua. Maksukaton seurantavelvollisuus on asiakkaalla.

– Maksukatto ylittyy esimerkiksi, jos joutuu olemaan sairaalassa 12 päivää tai enemmän. Maksukaton täyttymisen jälkeen lyhytaikaisesta laitoshoidosta peritään ylläpidosta 25,10 €/hoitopäivä yli 18-vuotiailta. Muut maksukattoon sisältyvät palvelut ovat maksukaton ylittymisen jälkeen maksuttomia kalenterivuoden loppuun, kertoo asiakasmaksuasiantuntija Eija Palsinajärvi-Äikäs.

Asiakasmaksun alentaminen tai perimättä jättäminen

Etelä-Karjalan hyvinvointialueella sosiaalihuollon palveluista määrättyjä maksuja ja terveydenhuollon palveluista henkilön maksukyvyn mukaan määrättyjä maksuja alennetaan hakemuksen perusteella. Asiakasmaksun alentamisessa hyvinvointialueita ohjaa Asiakasmaksulaki.  Asiakasmaksun alentamista ja maksun perimättä jättämistä voi hakea toimittamalla vapaamuotoisen hakemuksen Etelä-Karjalan hyvinvointialueen kirjaamoon. Lisätiedot löytyvät verkkosivuiltamme asiakasmaksujen sivulta.

Lisätietoja:

Kirsi Leino, vs. terveydenhuollon toimialuejohtaja, terveys- ja kuntoutuspalveluiden toimialue, p. 040 353 0914, kirsi.leino@ekhva.fi

Anu Koivumäki, sosiaalipalvelun toimialuejohtaja, arjen tuen ja toimintakyvyn palveluiden toimialue, puh. 040 768 8783, anu.koivumaki@ekhva.fi

Linkit:

Lisätietoa asiakasmaksuista Etelä-Karjalan hyvinvointialueen verkkosivuilla

Sosiaali- ja terveydenhuollon asiakasmaksut - Sosiaali- ja terveysministeriö

Sosiaali- ja terveydenhuollon asiakasmaksujen enimmäismäärät nousevat vuoden 2025 alusta - Sosiaali- ja terveysministeriö

THL, Asiakasmaksut ja vammaispalvelulain muutos

***

Tiedotetta korjattu 25.11.2024 klo 9.48: Korjattu aluevaltuuston kokouspäivä oikeaksi (virheellinen tieto ollut 5.12.2024).

Artikkeli Asiakasmaksut muuttuvat 1.1.2025 julkaistiin ensimmäisen kerran DEV Etelä-Karjalan hyvinvointialue.