Aluehallitus linjaa ensi viikolla omaishoitoon liittyviä asioita

Ensi keskiviikkona Etelä-Karjalan hyvinvointialueen (Ekhvan) aluehallitus perehtyy neljään omaishoitoon liittyvään asiaan: ennalta ehkäisevästä tukiluokasta luopumiseen, aikuisten omaishoidon tuen perusteisiin, palvelusetelin muutokseen ja omaishoitoa koskevaan aloitteeseen.

Ennalta ehkäisevästä, vapaaehtoisesta tukiluokasta luopuminen

Laillisuusvalvonnassa on todettu Ekhvan nykyinen omaishoidon ennaltaehkäisevä tukiluokka omaishoitolain vastaiseksi. Tämä tukiluokka on käytössä vain muutamilla hyvinvointialueilla.

Päätösesitys on, että tästä vapaaehtoisesta tukiluokasta luovutaan.

- Asiakkaiden palveluntarpeeseen vastataan muilla sosiaalihuoltolain mukaisilla palveluilla, sosiaalipalvelun toimialuejohtaja Anu Koivumäki sanoo.

Aikuisten omaishoidon tuen myöntämisperusteet

Varsinainen omaishoidon tuki on kokonaisuus, joka muodostuu jatkossakin omaishoitajalle maksettavasta hoitopalkkiosta, tuesta ja lakisääteisestä vapaasta sekä omaishoitoa tukevista palveluista.

Etelä-Karjalan hyvinvointialueella aikuisten omaishoidon tukea on myönnetty 1300 omaishoitoperheelle, joista lasten osuus on noin 300. Aikuisten omaishoidon tuki on yhteensä 5,2 miljoonaa euroa ja lasten omaishoidon tuki noin 1,9 miljoonaa euroa.

Päätösesityksessä ehdotetaan, että lapsille ja aikuisille laaditaan jatkossa erilliset omaishoidon tuen myöntämisperusteet. Lasten omaishoidon myöntämisperusteet tuodaan aluehallituksen hyväksyttäväksi vuoden 2024 loppuun mennessä.

Yli 65-vuotiaiden omaishoidettavien tukiluokkien määrittelyssä esitetään otettavaksi käyttöön päätöksenteon tueksi RAI–järjestelmä.

- Asiakkaat ja yhteistyötahot ovat pitäneet aiempia myöntämisperusteita vaikeaselkoisina. Nyt niitä on pyritty selkiyttämään, Koivumäki perustelee päätösesitystä.

Palveluseteli muuttuu

Omaishoidon palvelusetelin uudistuksia on hauduteltu jo pidemmän aikaa. Setelin käyttöä halutaan suunnata entistä enemmän omaishoitajan vapaan tukemiseen.

-Omaishoitaja voi jatkossa valita palveluseteleillä vapaata tukevia palveluita, joita ovat esimerkiksi yksityisten tuottamat kotihoidon ja lyhytaikaisen asumisen palvelut, Koivumäki avaa päätösesitystä.

Muutoksen myötä osa nykyisitä setelin käyttömahdollisuuksista karsiutuisi pois ja palveluseteliä esitetään nimettäväksi muotoon omaishoidon vapaan palveluseteli.

Vastavuoroisesti jatkossa hyvinvointialueella tarjotaan omaishoitajille entistä laajemmin hyvinvointi- ja terveystarkastusten mahdollisuutta.

Aluehallitus käsittelee kokouksessaan vastausta myös Keskustan aluevaltuustoryhmän jättämään aloitteeseen, jossa vaadittiin omaishoitajien palkkiokorotuksia korotuksia, tuen saamisen helpottamista ja vapaapäivistä huolehtimista.

Tarkemmin päätösesityksistä voit lukea aluehallituksen esityslistalta. Aluehallituksen listalla on myös uuden sote-keskushankkeen (Armilan toiminnot) eteneminen.

Lue aluehallituksen esityslista tästä

Lisätietoja:

Anu Koivumäki, sosiaalipalvelun toimialuejohtaja, puh. 040 768 8783, anu.koivumaki@ekhva.fi

Artikkeli Aluehallitus linjaa ensi viikolla omaishoitoon liittyviä asioita julkaistiin ensimmäisen kerran DEV Etelä-Karjalan hyvinvointialue.