Ekhvan uuden sote-keskuksen suunnittelu etenee

Etelä-Karjalan hyvinvointialueen (Ekhva) Armilan toiminnot siirtyvät väliaikaisiin tiloihin alkaneena vuonna, mutta tämän muuton rinnalla suunnitellaan jo pysyvämpiä ratkaisuja hyvinvointiaseman toimintojen sekä ravinto- ja välinehuoltokeskusten sijoittamiseksi sairaalakampukselle.

-Suunnittelulla on laajempaakin vaikutusta kampuksen tilojen tehokkaaseen käyttöön, tekninen päällikkö Sami Turunen toteaa.

Tämä tarkoittaa sitä, että perusterveydenhuollon toiminnoille ei ole hahmoteltu erillistä omaa kiinteistöä, vaan eri toiminnot kootaan sinne, missä ne tukevat toiminnallisesti parhaiten toisiaan. Näin ollen myös nykyisten kampustoimintojen sijainti saattaa muuttua. Kampusalueelle rakennetaan uusia tiloja noin 18 000 bruttoneliön verran.

Ensimmäinen hahmotelma aluehallitukseen

Alustavat hahmotelmat jatkosuunnittelun pohjaksi on tuottanut A-Insinöörit. Hankesuunnittelua on ohjannut erikseen nimetty projektiryhmä.

Alustavassa mallisuunnitelmassa rakennettaisiin kaksi uudisrakennusta, ja näin vältetään väistötilojen tarve.

Kokonaisinvestoinnille tulee hintaa vajaa 95,3 miljoonaa euroa sisältäen sote-keskuksen, ravinto- ja välinehuoltokeskuksen, parkkitalon laajennuksen.

Alustavassa hahmotelmassa nykyinen, huonokuntoinen L-siipi purettaisiin uudisrakennuksen tieltä. Toiminnallisesti keskeiset uudistukset toteutuvat keskittämällä sekä erikoissairaanhoidon ja perusterveydenhuollon polikliinista toimintaa ja toisaalta kaikki vuodeosastotoiminta uudessa kokonaisuudessa lähekkäin.

Alustavia hahmotelmia on käsitelty projekti- ja ohjausryhmissä. Ne molemmat kannattivat suunnitelmien jatkamista kahden uudisrakennuksen ajatuksella. Aluehallitus saa tästä esityksen ensi tiistain (14.1.) kokoukseen.

Toimintaa tukevien tilojen suunnittelu käyntiin

Seuraavaksi käynnistetään hankkeen jatkosuunnittelu, joka pitää sisällään toiminnallista suunnittelua, tarkennettua tilasuunnittelua, henkilöstön työpajoja sekä kilpailutusmateriaalin laatimista.

Tarkoitus on, että logistiikkatunnelin ja toisen uudisrakennuksen tekeminen alkaisi vuonna 2026, L-siiven purku ja sen tilalle tulevan uudisrakennuksen rakentaminen käynnistyisi vuonna 2027 ja nykyisten tilojen muutostyöt esimerkiksi vastaanottotiloiksi vuonna 2028.

Alkuvuodesta 2025 hankkeelle nimetään toiminnallisen suunnittelun projektipäällikkö.

Lue lisää:

Ensimmäisen, alustavan vaiheen hankesuunnitelmatiivistelmä

Lisätietoja:

Sally Leskinen, hyvinvointialuejohtaja, sally.leskinen@ekhva.fi p. 0400 497 418

Sami Turunen, tekninen päällikkö, p. 040 651 1237, sami.turunen@ekhva.fi

Artikkeli Ekhvan uuden sote-keskuksen suunnittelu etenee julkaistiin ensimmäisen kerran DEV Etelä-Karjalan hyvinvointialue.