Etelä-Karjalan hyvinvointialue on tekemässä kantelun oikeuskanslerille talousnormiston ja järjestämisvastuuta määrittävän lainsäädännön ristiriidasta

Etelä-Karjalan hyvinvointialue (Ekhva) on valmistellut oikeuskanslerille kantelun voimassa olevan lainsäädännön asianmukaisuudesta suhteessa hallinnon laillisuusperiaatteeseen.

- Näyttää ilmeiseltä, että virkavastuulla toimivilla hyvinvointialueiden päättäjillä ja viranhaltijoilla ei tällä hetkellä ole mahdollisuutta tehdä ja valmistella sellaista hallinnollista päätöstä hyvinvointialueen talousarviosta ja taloussuunnitelmasta, joka johtaisi kaikilta osin laillisuusvaatimusten mukaiseen päätökseen, hyvinvointialuejohtaja Sally Leskinen toteaa valmistelemassaan kantelussa.

Kantelun tekemiseen Leskinen sai aluehallitukselta valmistelulinjauksen jo talousarviovalmistelun yhteydessä. Kanteluluonnoksen lähettämisestä tullaan päättämään aluehallituksessa keskiviikkona 18.12.

Mistä on kysymys?

Ekhva on nostanut ongelmaa esille pitkin vuotta. Jo aiemmin Ekhva teetti NHG-yhtiöllä taloussuunnittelunsa pohjaksi analyysin, joka suositteli sopeutusskenaariota (skenaario 3), jossa 128 miljoonan euron alijäämä katettaisiin hallitusti vuoteen 2028 mennessä perustuslain ja palveluiden järjestämistä koskevan lainsäädännön edellyttämällä tavalla, asukkaiden lakisääteiset palvelut turvaten. Aluevaltuusto linjasi tämän skenaarion taloussuunnittelunsa pohjaksi.

Skenaario 3 kuitenkin rikkoo hyvinvointialuelain 115 pykälää, joka velvoittaa kattamaan alijäämät jo vuoden 2026 loppuun mennessä. Sen sijaan hyvinvointialuelain mukainen malli (skenaario 4) edellyttäisi niin radikaaleja palvelu- ja henkilöstömenojen leikkauksia, että niiden seurauksena asukkaiden perustuslain mukainen oikeus sosiaali- ja terveyspalveluihin vaarantuisi merkittävästi.

Näin ollen ei ole vaihtoehtoa, joka ei rikkoisi lakia, kuten rikos- ja prosessioikeuden professori (emeritus) Matti Tolvanen toteaa omassa lausunnossan.

- Kantelumme ei ole millään tavalla kapinahenkinen, sillä Ekhva sitoutuu julkisen talouden korjausliikkeisiin vastuullisesti ja pitkäjänteisesti. Kantelussa kyse on siitä, että toivomme valtakunnallisen tason oikeudellista tarkastelua tähän vaikeaa lainsäädäntöristiriitaan, jossa talousarvioita on jouduttu tekemään velvoittavaa sääntelyä rikkoen, Leskinen korostaa.

Kantelu tuodaan aluehallitukseen lisäasiana. Lisälistan esitys on julkaistu ja siihen voi tutustua tästä linkistä.

Lisätietoja:

Sally Leskinen, hyvinvointialuejohtaja, p. 0400 497 418, sally.leskinen@ekhva.fi

Artikkeli Etelä-Karjalan hyvinvointialue on tekemässä kantelun oikeuskanslerille talousnormiston ja järjestämisvastuuta määrittävän lainsäädännön ristiriidasta julkaistiin ensimmäisen kerran DEV Etelä-Karjalan hyvinvointialue.